ועדת העבודה, הרווחה והבריאות, כנסת 17, פרוטוקול מספר 386, 2008-02-19 13:30

יצחק גלנטי: צהריים טובים, אני פותח בזה את הדיון בהצעת חוק עובדים זרים (תיקון – עובד זר בתחום הסיעוד), התשס"ז-2007, להצעה זאת יש שתי ורסיות, האחת של חבר הכנסת חיים כץ, והשנייה של חבר הכנסת זבולון אורלב.

יצחק גלנטי: אבקש את חבר הכנסת חיים כץ להציג את ההצעה.

חיים כץ: לפני שאציג את ההצעה, הייתי רוצה להביא לאישור הוועדה את מה שהציע חבר הכנסת זבולון אורלב, ולעשות איחוד של שתי ההצעות, להגיש אותן לקריאה ראשונה בשתי ורסיות, אחר כך נחליט בהסכמת הממשלה על הגיל בהכנה לקריאה שנייה ושלישית.

חיים כץ: אבקש את הוועדה לאשר את איחוד ההצעות להצעה אחת.

יצחק גלנטי: חבר הכנסת זבולון אורלב, הייתי שמח, לשמוע את התייחסותך.

יצחק גלנטי: אבל קודם הייתי מציע שנשמע על מה מדובר בכלל.

זבולון אורלב: הצעת החוק של חבר הכנסת חיים כץ והצעת החוק שלי מדברת על כך שזקן בגיל מתבגר מאוד, לפי גירסתו של חבר הכנסת חיים כץ בגיל 85, ולפי גירסתי בגיל 90, יהיה פטור ממבחני התלות של הביטוח הלאומי כדי לקבל את הזכאות לעובד זר.

זבולון אורלב: הנימוק לכך הוא מפני שהמבחנים האלה, אני אומר זאת גם כשר הרווחה לשעבר, הם לא מבחנים נעימים למי שצריך לעבור אותם בלשון המעטה.

זבולון אורלב: אלה שצריכים לעבור אותם רואים בהם מבחנים משפילים לעתים, זקן שצריך עכשיו לחשוף את כל חולשותיו בפני עובד, אדם זר, והרי אדם לא נוטה לחשוף את כל חולשותיו ואת כל פגמיו ואת כל ליקוייו, די לו בצרות שלו.

זבולון אורלב: הזקן לא תמיד מודע למיצוי הזכויות שלו, לא אומרים לו אם אתה תצליח יותר מדי במבחנים לא תקבל עזרה וסיוע, אבל ההשפלה האישית גוברת באותו רגע.

זבולון אורלב: לכן אנחנו חושבים שבגיל הזה אם מישהו מבקש, קרוב לוודאי שהוא גם יעבור את המבחנים האלה.

זבולון אורלב: אמרתי בפעם הקודמת אם לצורך העניין צריך גם המלצה של רופא המשפחה, אני מוכן גם לדבר הזה, שהרי בדרך הטבע אנשים בגילאים האלה מוכרים היטב לרופא המשפחה, או לרופא הגריאטרי שמטפל בהם, ואין שום צורך שהוא יעבור את המבחנים האלה.

זבולון אורלב: אם רופא המשפחה כתב שמצבו הפיזי, מצבו המנטלי, מצבו הנפשי הוא כזה שמחייב עובד סיעודי, הרי תקום לו הזכאות הזאת באופן אוטומטי.

זבולון אורלב: לעניין התשלום, יש את המבחנים הקבועים, אני אישית לא מציע לעשות שינויים במבחנים.

זבולון אורלב: גם היום יש הבחנה בין הזכאות לעצם אותו זכאי להיות עובד זר, לבין האם הביטוח הלאומי משתתף או לא משתתף, כי זה תלוי בהכנסתו, אדם עשיר שישלם מכיסו, אדם שאין לו על פי המבחנים הקיימים היום כך שהשינוי הוא שינוי.

זבולון אורלב: אינני חושב שתהיה פה איזושהי הצפה, אני חושב שיהיה פה ריבוי כי חזקה על רופא המשפחה שהם מכירים טוב יותר מאשר מבחן מקרי של אחות הציבור שבאה לבחון את אותו זקן.

זבולון אורלב: הרופאים הם אנשים אחראים, על סמך אישורים רפואיים אנחנו מבצעים פעולות הרבה יותר חשובות מאשר אם להעניק זכות של עובד זר או לא להעניק לעובד זר.

זבולון אורלב: על סמך הבחנות רפואיות, אנחנו מבצעים פעולות שקשורות בשמירת החיים עצמם, ולא רק בשמירת איכות החיים.

זבולון אורלב: אנחנו מציעים את ההצעה הזאת, חבר הכנסת חיים כץ ואני, כמו שאמר נכון חבר הכנסת חיים כץ, שנינו וכל אחד מאיתנו הציע את ההצעה, אנחנו מציעים שלקראת הקריאה הראשונה יאוחדו שתי ההצעות האלה להצעה אחת, ועל פי התקנון בקריאה הראשונה אפשרי שיובאו שתי גירסאות בעניין הגיל.

זבולון אורלב: גירסה אחת תאמר 85, גירסה אחת תאמר 90.

זבולון אורלב: לקראת הקריאה השנייה והשלישית, אנחנו ניכנס יותר לעומק.

זבולון אורלב: נקרא לעוד מומחים נתייעץ עוד ואולי נעשה אותה עבודת מחקר, ואז נחליט כיצד ניתן להכריע בסוגיית הגיל.

יצחק גלנטי: תודה רבה לחבר הכנסת אורלב.

יצחק גלנטי: אשמח מאוד לשמוע את ד"ר שלמה אליישר ממשרד הרווחה, האם הוא נמצא כאן?

זבולון אורלב: אני מכירו, הוא מנהל אגף השיקום במשרד הרווחה והוא לא נמצא פה.

זבולון אורלב: אבקש את אפרים כהן מהתמ"ת.

זבולון אורלב: בבקשה.

אפרים כהן: אדוני היושב ראש, בהתאם להחלטת ועדת הרווחה מלפני חודשיים, נדרשנו להציג מספר נתונים על הנפקת היתרים לסיעודיים, ובפרט לאוכלוסייה מגילאי 85 ומעלה.

אפרים כהן: ברשותכם בקצרה, ובמהירות.

אפרים כהן: סך כל ההיתרים בתוקף נכונים ל-31 בדצמבר 2007 – 51,700 היתרים.

אפרים כהן: סך הכל היתרים חדשים שהונפקו בשנת 2007 – 18,200.

אפרים כהן: סך הכל היתרי הארכה שהונפקו בשנת 2007 – 12,800.

זבולון אורלב: כל זה כלול בחמישים אלף.

אפרים כהן: נכון, הכל יימסר.

אפרים כהן: נכון לרגע זה יש לנו 51,744 היתרים.

יצחק גלנטי: זה הסך הכל לכל הגילאים.

אפרים כהן: סך הכל דחיות שנדחו בשנת 2007 – 682 לכל הבקשות.

אפרים כהן: תיקים שטופלו בוועדות, יש לנו ועדת חריגים למקרים מיוחדים – 6,089.

אפרים כהן: סך הכל נפטרים בעלי היתרים בשנת 2007 – 7,596.

יצחק גלנטי: הייתי שמח אם כבודו ימסור את החומר הזה לצילום על מנת - - -

אפרים כהן: הכנו מספר עותקים על מנת למסור לחברי הכנסת למסור לך.

אפרים כהן: בהמשך להצעתו של חבר הכנסת אורלב וחבר הכנסת כץ, נדרשנו לבדוק מספר נתונים שהם חשובים בעלי היתרים מגיל 85 ומעלה – 2,638 היתרים.

זבולון אורלב: מתוך ה-50,000 היתרים - -

אפרים כהן: --יש 21,800 היתרים, דיברתי רק לגבי גילאי 85.

אפרים כהן: סך הכל היתרים לגילאים 85 ומעלה - 21,882.

אפרים כהן: בודדים - 15,000.

יצחק גלנטי: מה זה בודדים?

אפרים כהן: אלמנות.

אפרים כהן: סך הכל דחיות למבקשים מגיל 85 ומעלה בשנת 2007 – 18 דחיות.

נעמה פלאי: דחיות בוועדת החריגים.

אפרים כהן: נכון, או לא זכאי.

יצחק גלנטי: כבודו, אני לא מבין כיצד הטבלה הזאת מסתכמת בסך הכל ב-70.5%.

חיים כץ: אולי מכלל האוכלוסייה.

יצחק גלנטי: יש אחוזים קטנים, אחוזים גדולים.

חיים כץ: מה שאפרים אמר בין השורות, שיש עוד 30% מהמספר הזה שהם זוגות.

יצחק גלנטי: תודה רבה לפרשנות של חבר הכנסת כץ, אני רק מקווה שאכן זוהי הפרשנות הנכונה.

יצחק גלנטי: אני רואה שתי קבוצות לגיל 96 ולגיל 100 פלוס, שתיהן 81,3%, אני שמח לשמוע שיש לנו כל כך הרבה בני 100 פלוס.

חיים כץ: אני שמח על יותר, על ה-19% שאינם פה, שהם במאה פלוס והם זוגות לפי מה שנאמר.

חיים כץ: זאת אומרת מעל מאה פלוס, יש 19% שהם עדיין זוגות.

יצחק גלנטי: אולי זה דבר שמעניין לבחון גם אותו, צריך לבדוק.

אפרים כהן: בשנת 2007 התקיימו בוועדות חריגים 84 ועדות, סך הכל תיקים שנדונו בועדות – 6,089.

אפרים כהן: סך כל ההיתרים לעובדים זרים לתקופה מקסימלית – 2,208, סך הכל היתרים לעובדים לתקופה קצובה 2,843, לא אמשיך לפרט כי חשוב לציין.

אפרים כהן: מגילאי 85 ומעלה הגישו 1,519, אושרו 1,457.

אפרים כהן: זה אומר, שהוועדה ברגע שהיא מקבלת אישורים רפואיים המציינים את מצב בריאותו של הקשיש, 90 וכמה אחוזים מאשרים את ההיתר לסיעודי.

זבולון אורלב: שאלה אליך, כל ההיתרים שאתה מדבר עליהם זה מאה אחוזים, או מאה וחמישים אחוזים, או שניהם.

זבולון אורלב: אתה מדבר רק על היתרים שהתממשו לעובד זר או היתרים שכוללים גם עובדים ישראליים?

אפרים כהן: רק עובדים זרים אני מדבר אדוני.

זבולון אורלב: כלומר, ה-21,882 בעלי היתר מגיל 85 ומעלה אלה היתרים שעל פיהם עובדים עובדים זרים, וסיעוד.

אפרים כהן: אכן.

זבולון אורלב: כלומר, אלה אנשים שעברו את מבחן התלות, אושרו להם 150- -

אפרים כהן: גם כאלה שלא עברו את מבחן התלות, שעברו ועדת חריגים.

זבולון אורלב: אתה יכול לומר מתוכם כמה הביטוח הלאומי משלם?

נועה בן-שבת: יכול להיות שמבחן התלות הוא שונה.

זבולון אורלב: לא, אני שוב מסביר לך חבר הכנסת כץ, יש שני נושאים.

זבולון אורלב: נושא אחד זה הזכאות לעובד זר שכדי לקבל אותו צריך לעמוד במבחן התלות.

זבולון אורלב: נושא אחד זה עצם הזכאות לעובד זר, כדי להיות זכאי לעובד זר, הזקן היום צריך לעבור מבחן תלות.

חיים כץ: היינו בזה, עברנו.

זבולון אורלב: עבר את מבחן התלות, עכשיו רואים מה ההכנסה שלו.

זבולון אורלב: אם ההכנסה שלו היא מתחת לרמה מסוימת, לצורך העניין נאמר השכר הממוצע במשק, הביטוח הלאומי משתתף בהחזקת עובד הזר.

זבולון אורלב: אם הכנסתו מעל הממוצע, אומרים לו קח עובד זר, תממן אותו, המדינה לא משתתפת.

זבולון אורלב: שאלתי אותו, כמה מתוך ה-21 אלף היתרים לעובד זר ממומנים על ידי המדינה, וכמה ממומנים בכוחות עצמם, זה מה ששאלתי.

חיים כץ: כולם זכאים מבחינת התלות.

זבולון אורלב: אנחנו מדברים על זכאות.

חיים כץ: לא בבחינת תלות.

חיים כץ: כאשר בא אדם והוא ערירי לצורך העניין, ואומר הם לא פונים בכלל, זה מה שמראה לו על אחת כמה וכמה שצריך לאשר את החוק, שהוא לא דוחה בכלל אנשים בני 75.

זבולון אורלב: אנחנו לא עוסקים כרגע מי יממן, אני הצעתי לא לעסוק בנושא הזה לפי הכללים הקיימים.

אפרים כהן: אבקש לציין, הנושא של מתן היתר לחולה קשיש מגיל 85 ומעלה.

חיים כץ: לקשיש, לא חולה.

אפרים כהן: סליחה טעיתי, לקשיש לא חולה.

אפרים כהן: יש לנו ועדת חריגים, היא גם מחליטה לאשר עובד זר ללא שום קשר לחוק הסיעוד.

אפרים כהן: יש רופא שממליץ על מצבו הרפואי, יש ועדה שתוך שבוע היא נותנת תשובה ומאשרת.

אפרים כהן: לעובד זר אין קשר עם חוק הסיעוד.

זבולון אורלב: זה מה ששאלתי אותך, לגבי ה-21 אלף היתרים שהצגת כאן, כמה מהם מקבלים את הסיוע לפי חוק הסיעוד, וכמה אינם זכאים לקבל את הסיוע.

אפרים כהן: אין לי את הנתון הזה כמה מהם מקבלים את חוק הסיעוד.

זבולון אורלב: כמה אתה מעריך?

זבולון אורלב: מישהו מוכן לעשות הערכה.

זבולון אורלב: אני צודק אם אומר ש-60% מקבלים את הסיוע לפי חוק הסיעוד, ו-40% לא מקבלים.

אפרים כהן: אני לא רוצה להסתכן במסירת נתון.

זבולון אורלב: לא נתון, אנחנו מדברים על הערכה לא מחייבת.

אפרים כהן: חבר הכנסת אורלב, אנחנו דנים בנושא מאוד קשה וכאוב, לכן לא אתן הערכות.

נועה בן-שבת: מבחן התלות הוא מבחן זהה, זאת אומרת נקודות התלות הדרושות לצורך קבלת גימלה ולצורך ההיתר הם זהים?

חיים כץ: כן.

שושנה שטראוס: יש גימלה נמוכה יותר שלא מדברת על זה.

שושנה שטראוס: מקבלים ניקוד, מי שמגיע ל-4.5 נקודות או 4 אם הוא בודד, הוא זכאי להיתר עובד זר.

שושנה שטראוס: מי שמקבל פחות, הוא מעסיק, הוא מקבל עובד ישראלי שעוזר לו לפי שעות והמדינה מתגמלת אותו.

זבולון אורלב: חוק הסיעוד קבע שתי דרגות.

זבולון אורלב: דרגה אחת שנקראת מאה אחוזים, שמי שעובר את מבחני התלות לצורך מאה אחוזים, נדמה לי שהוא מקבל 10.5 שעות אם הדבר השתנה.

זבולון אורלב: ומי שעובר את מבחני התלות באופן שהוא נכשל בכל מבחני התלות שזה חמישה מבחנים מקבל 4.5 נקודות, הוא זכאי ל-18 או 18.5.

זבולון אורלב: אם לא ביטלו את ה-15 אז זה מקובל ויש גם 15.

זבולון אורלב: זאת אומרת, זה תלוי באיזה מצב הוא נמצא.

זבולון אורלב: בדרך כלל לא מאשרים עובד זר, אלא אם הוא הגיע ל-150% לדרגה הגבוהה ביותר.

נועה בן-שבת: אבל יש ועדת חריגים שכן מאשרת גם כאשר לא הגיעו לדרגה הזאת.

זבולון אורלב: ועדת החריגים מאשרת לפעמים גם אם אי אפשר להעביר אותו את מבחני התלות, תהיה על סמך אישורים רפואיים וכדומה.

אפרים כהן: אדוני, נתתי את הנתון לגבי מי שפונה וממציא אישורים רפואיים שמצדיקים מתן היתר לעובד זר, מתוך 1,519 שהגישו, אושרו 1,457 שזה מאוד משמעותי ומראה כמה שוועדת החריגים לוקחת בכובד ראש את הדיון בנושא הזה בלי שום קשר לנושא חוק הסיעוד, אלא הוא זקוק לעזרה של עובד זר.

זבולון אורלב: אבל עדיין אלה שעוברים דרך ועדות החריגים, הם אחוזים יחסית קטנים.

אפרים כהן: להיפך, זה רק מראה לנו לא לאפשר לחברות כוח אדם לקבל עובדים זרים על חשבון הבריאים, אלא לתת למי שמגיע.

אפרים כהן: ולכן הוועדה הזאת היא ועדה מסננת בלבד, על מנת לאפשר.

אפרים כהן: אנחנו מבקשים שתסכימו איתנו לדבר, עד עכשיו זו היתה הנחייה פנימית למתן היתר לקשיש שזקוק לעובד זר ללא קשר לסיעודי, אלא להכניס את זה בקריטריונים שלנו ובזה יינתן תשובה לכל אותה אוכלוסייה שאתם מדברים עליה, שאותה אוכלוסייה שזקוקה לעובד זר, תקבל את האישור מאיתנו.

זבולון אורלב: לא, לפי מה שאתה אומר אם הוא זקן מעל 85, יגידו לו אדוני, תזמין אחות.

אפרים כהן: לא אדוני, אני מתנצל.

אפרים כהן: קשיש בגיל 85 אשר מרגיש שיש צורך בעובד זר, ימציא אישורים רפואיים ישר לוועדה, אם זה מוצדק יקבל במקום היתר אחרי שבוע ימים אין שום בעיה.

אפרים כהן: לא צריך לעבור את כל המסלול של הביטוח הלאומי.

זבולון אורלב: מהם הכללים של ועדת החריגים לגבי אישורים רפואיים, כלומר אם רופא גריאטרי יכתוב לוועדה אני מכיר חמש שנים את האדם הזקן, ואני אומר לכם שהוא זקוק לעובד סיעודי 24 שעות ביממה ואני אבקש מכם לאשר לעובד זר, אז את תאשר?

אפרים כהן: הוא ייענה מבחינה מקצועית, מבחינת נתונים כאלה יש כ-1,519 שהגישו.

זבולון אורלב: אני מנחש שצריכים להמציא לכם תיק רפואי שלם.

משה סוויסה: ממש לא, סביר להניח על פי הדוגמה שנתת, שהוועדה תאשר אכן, ולא צריך להיות התיק הרפואי.

משה סוויסה: צריך מסמך שאומר שהאדם המבקש היתר יקבל על סמך העובדה שלפחות הוא זקוק לטיפול במרבית שעות היום.

זבולון אורלב: יש לי שאלה אליך, למה לא כל הזקנים עושים את זה, למה הם הולכים למבחני התלות.

וילמה מאור: אסור להם, היום אין ברירה.

וילמה מאור: במצב הקיים חייבת להיות בדיקת תלות בזולת של האחות או של נציג החברה שעובדת עם התמ"ת.

זבולון אורלב: הוא אומר לך שלא.

וילמה מאור: לא, זה לא כך.

וילמה מאור: הוא אומר שאם אתם תעמידו תנאים חדשים, אז אפשר יהיה לעשות את זה אחרת.

נועה בן-שבת: הוא אומר שועדת החריגים בודקת.

נועה בן-שבת: (הפסקה של דקה)

זבולון אורלב: אני מחדש את הישיבה.

זבולון אורלב: אני שוב רוצה להבין מר סוויסה.

זבולון אורלב: במצב המשפטי הקיים היום, אם הועדה המיוחדת מקבלת את אותו מסמך שקודם ציינתי אותו, הוועדה קרוב לוודאי תאשר לעובד זר בלי שינוי החוק.

נועה בן-שבת: חשוב אולי לציין, שהיום בבוקר התקיים דיון בהצעת חוק של חבר הכנסת יורם מרציאנו, הוועדה אישרה לקריאה שנייה ושלישית הצעת חוק שמציעה שגימלת הסיעוד לאדם בן 90 תוכל להיות מאושרת גם על פי אישור של רופא גריאטרי על התלות.

זבולון אורלב: זה לצורך הגימלה, אנחנו מדברים פה לעצם הזכאות של עובד זר.

וילמה מאור: אל תשכח, הגימלה מאפשרת את הזכות לעובד זר.

זבולון אורלב: קודם כל אני מסכים, אני רק מברך על החוק הזה.

זבולון אורלב: שןב אני שואל את מר סוויסה, אם כך הדבר המשפטי היום, אז איך יכול להיות שרק חמישה אחוזים מהזקנים מממשים את המסלול?

זבולון אורלב: למה לא כל אותם 95% שעוברים את מבחני התלות, הרי לפי הנתונים שלכם הדחיות הן שוליות.

זבולון אורלב: כלומר, 90 ומשהו אחוזים מאלה שמבקשים את מבחני התלות יוצאים זכאים על פי מבחני התלות, מדוע הם הולכים למסלול של מבחני התלות.

זבולון אורלב: הם היו פונים לגריאטר על פי התוצאות הסופיות, הרי ברור שמצבם הוא כזה שמזכה אותם לעובד זר, אז למה הם הלכו למצב המשפיל הזה?

משה סוויסה: אותם קשישים שניגשים לביטוח לאומי על מנת לקבל את הגימלה, בלי שום קשר למתן הזכאות שלנו במקרה כזה שאדם צבר מעל 4.5 נקודות, הוא נכנס למסלול האוטומטי ולא צריך את הוועדה.

משה סוויסה: הוא מגיש בקשה לקבל היתר לעובד זר אם הוא עומד בקריטריון של 4 נקודות ואם הוא מעל גיל 90- - -

זבולון אורלב: מה אפשר לעשות תפסתי כבר.

זבולון אורלב: אם הבנתי נכון, אלה שיילכו במסלול של הרופא הגריאטרי, הם יהיו זכאים לעובד זר אבל לא יהיו זכאים לגימלה, לצורך הגימלה הביטוח הלאומי מחייב אותם לעניין.

יוסי אדלשטיין: אני רוצה לציין נתון שישנם היום בעלי זכאות להיתר גם בגיל 85 שהגישו, שעברו את מבחן התלות, קיבלו את ההיתר והם לא מממשים, הם מחזיקים ליום קשה.

יוסי אדלשטיין: הם בני 85, יש להם היתר והוא מוזן במערכת ואין להם עובד זר.

זבולון אורלב: במקרה עשיתם פעם סקר כמה אנשים לא מבקשים את מבחן התלות, ולו היו עוברים את מבחן התלות והיו מעסיקים עובד זר?

יוסי אדלשטיין: לא עשינו כזה סקר.

זבולון אורלב: זה הצד השני של אותו מטבע.

יוסי אדלשטיין: יכול להיות.

יוסי אדלשטיין: אני סך הכל מציין נתון עובדתי, לא מיפיתי אותם במספרים, אבל ישנם בעשרות ובמאות.

זבולון אורלב: באחוזים.

יוסי אדלשטיין: לא בדקתי זאת סטטיסטית.

זבולון אורלב: אתה מבין שמאות זה בתוך 50 אלף מגיל 85 ומעלה, מותר לומר שזה זניח.

נועה בן-שבת: הם הביאו את העובד הזר?

יוסי אדלשטיין: לא.

חיים אמסלם: חבר הכנסת זבולון אורלב, אני בטוח שבמבחן הבדיקה, לא יודע אם הבדיקה נעשתה, אבל בטוח שיש בקטיגוריה שהבאת הרבה יותר מאשר הקטיגוריה הראשונה, אבל בכמה מדובר.

זבולון אורלב: יש נתון שמעל גיל 85 יש היום כ-21,882 היתרים לצורך העסקת עובד זר.

חיים אמסלם: החוק המוצע יוסיף למאגר עוד כמה?

זבולון אורלב: אנחנו לא יכולים לדעת, יכול להיות שהוא לא יוסיף אף אחד.

זבולון אורלב: אני חושב שכל מי שבאמת זקוק היום, הוא מוכן לעבור בסופו של דבר את מבחן ההשפלה, כי אם גם הוא לא זקוק, אז המשפחה לוחצת מאוד, כי בסופו של דבר מי זה אותו אדם שזקוק לעובד זר שיקבל את ה-4.5 נקודות.

זבולון אורלב: זה או שהוא לא שולט בסוגרים, או שהוא לא מסוגל להתרחץ לבד, או שהוא לא מסוגל להתלבש לבד, או שהוא לא מסוגל להכין לעצמו אוכל לבד.

זבולון אורלב: עכשיו תתאר לעצמך במצב הזה, גם אם אותו זקן שיש לו דמנציה, והוא קצת איבד את הזיכרון וכדומה והוא לא מודע למצבו, אז המשפחה מאוד לוחצת, חבר'ה בואו תבדקו אותו, ותראו מה מצבו.

זבולון אורלב: לכן אני אישית חושב, שלא יוסיף הרבה, ייתכן שיוסיף.

זבולון אורלב: ייתכן שיש אנשים שנמנעים היום, אומרים לא רוצים לעבור את מבחן ההשפלה הזה, אני חושב שלא יוסיף הרבה, אלא יפחית מאוד את ההשפלה של אותו זקן שצריך לעמוד מול עובד זר להתחיל להתפשט בפניו, ולחשוף את כל חולשותיו.

נועה בן-שבת: במסמך המ.מ.מ.

נועה בן-שבת: יש הערכה שמדברת על הזכאות האוטומטית, אם באמת הוא נוצל, תינתן זכאות אוטומטית ותנוצל במלואה, אז מדובר - - -

זבולון אורלב: אין להערכת מ.מ.מ.

זבולון אורלב: שום יתרון על פני ההערכה שלי.

יצחק גלנטי: חבר הכנסת כץ, אנא תציג את הסיכום של הדברים על מנת להימנע מהתדיינות מיותרת, ולקצר את כל התהליך.

חיים כץ: ברוח הדברים שדיברנו לפני שיצאנו להפסקה הקצרה הזאת, אנחנו נגיש את הצעת החוק המאוחדת בשתי ורסיות.

חיים כץ: ההמשך שלה יהיה מותנה באישור יו"ר ועדת הקואליציה שיתאם עם הממשלה, נצביע היום, נעביר אותה ראשונה.

חיים כץ: הקידום של השנייה והשלישית מותנה.

חיים כץ: החוק הזה לא יקודם מעבר לקריאה הראשונה, אנחנו מדברים לפרוטוקול.

חיים כץ: עד שאנחנו נקבל אישור מיו"ר הקואליציה שהוא בתיאום, אנחנו לא נעבוד מול הממשלה, נעבוד מול יו"ר הקואליציה, היא תוגש בשני ורסיות של גיל 85 וגיל 90.

זבולון אורלב: אני מסכים.

זבולון אורלב: אני אומר לפרוטוקול, אני מסכים.

זבולון אורלב: אני רוצה לשאול את יושב ראש הקואליציה, קודם כל אני מודה לך, זה חשוב.

זבולון אורלב: כשהחוק מקודם לקריאה ראשונה זה חשוב.

זבולון אורלב: הדבר השני, אמרתי שאני מסכים, מעבר להסכמה מה שאני אגיד לא מותנה, ההסכמה שלי מוחלטת.

זבולון אורלב: בכל זאת, אני מבין שההסכמה שלך היא כזאת שהיא לא מתנגדת לעיקרון, אלא אם יש את בעיית הגיל, אם אני מבין נכון.

זבולון אורלב: אני מבין שההסכמה שלך היא כזאת שהיא לא מתנגדת לעיקרון, אלא יש בעיית הגיל.

אלי אפללו: לא, גם לעיקרון.

יצחק גלנטי: תודה רבה.

יצחק גלנטי: אבקש לשמוע את חברת הכנסת סולודקין.

מרינה סולודקין: שמחה שהגיעו לפשרה, אבל אני חייבת לומר מספר דברים.

מרינה סולודקין: בציבור שאני מייצגת אני מאוד נגד מבחני השפלה, בגלל שאני שומעת הרבה תלונות בנושא זה.

מרינה סולודקין: דבר שני, חבר'ה, אלה שיכולים להילחם מדינה שלכם וללכת לחלל גם יכולים לעשות עבודה עברית בתחום הזה.

יצחק גלנטי: תודה רבה לחברת הכנסת סולודקין.

אפרים כהן: לדעתי, אני לא אתייחס לנושא של מבחן הביטוח לאומי, אני מתייחס לאחריות שמוטלת עלינו למתן היתר לקשיש.

אפרים כהן: לכן לדעתי המערכת התייעלה, תוך שבוע ימים נותנת מענה לכל קשיש, אשר מביא אישור רפואי, לאו דווקא של הביטוח הלאומי על מנת לקבל היתר.

אפרים כהן: מבחן התוצאה הוא כך כפי שציינתי את הנתונים, לכן המסלול הזה הוא טוב.

אפרים כהן: שנית, אני מבקש, כל שינוי להעשיר את האחרים, במקום לתת עזרה לסיעודי, זה רק ייגרע ויביא נזק.

אפרים כהן: אנחנו צריכים לתת פתרון למי שזקוק, ולא למי שצריך לסחור בנושא הזה, כי לצערי יש כאלה שנותנים תמורה עבור קבלת היתר כדי להביא עובד זר לישראל.

יצחק גלנטי: אדוני, אם אנחנו לא היינו מגיעים למצב של מבחני השפלה כפי שהציבור עמד בפניו, לא היינו זקוקים לחוק הזה בכלל, צר לי שהגענו למצב הזה.

שושנה שטראוס: בדיון הקודם היה דיון מאוד ארוך, ודיון מקדמי שהציג את הסכנות למתן היתרים אוטומטיים.

שושנה שטראוס: אפרט בקצרה, פיטורי עשרות אלפי עובדים ישראלים שמועסקים היום במתן תפקוד סיעודי לפי שעות.

שושנה שטראוס: לא כל קשיש אפילו בגיל 85 זקוק לטיפול 24 שעות ביום, הוא מקבל מספר שעות ביום עובד ישראלי שמטפל בו, והעובדים האלו עומדים להיות מפוטרים במקרים שניתן היתרים אוטומטיים בלי שנבדוק שאותו בן אדם צריך טיפול רוב שעות היום.

שושנה שטראוס: יש פגיעה בעובדים זרים, כי פירטנו שיש מניעה כספית להביא עובדים מחוץ לארץ, כי העובדים האלה משלמים הרבה כסף למתווכים.

שושנה שטראוס: יש מניעה להביא אותם לפה, לקשיש, אולי אפילו הוא לא רוצה עובד זר.

שושנה שטראוס: הוא יביא אותו והוא יגיד בעצם אני לא רוצה, אני לא צריך, אני לא רוצה לשלם את השכר.

יצחק גלנטי: יהיו מגבלות בנושא זה.

נועה בן-שבת: איזה מגבלות אפשר להכניס?

שושנה שטראוס: בעצם הקואליציה התנגדה להצעה הזאת, אבל השר שלנו אמר במליאה שהוא כן רוצה להקל על ציבור הקישים בדרך של קריטריונים גמישים.

יצחק גלנטי: גברתי, האם אתם מסוגלים היום, לא היום בעוד שבוע, להביא לנו את אותם הקריטריונים הגמישים שעליהם את מדברת?

שושנה שטראוס: הצעה אחת מה שאפרים כהן הציג, שאנחנו מוכנים לקבוע בקריטריונים, שכל אדם מגיל 85 ומעלה, שלא עמד במבחן A.D.L.

שושנה שטראוס: הוא ימציא אישורים רפואיים על המצב הרפואי שלו, והדבר יידון בוועדת חריגים.

שושנה שטראוס: זה הפתרון העדיף עלינו, שזה ייקבע בקריטריון, ואנחנו יכולים להתחייב, יש לנו נוסח של זה.

זבולון אורלב: מחר התחלף שר והתחלף מנהל, אנחנו רוצים להסדיר את הדברים האלה בחוק.

זבולון אורלב: זכויות של אדם אינן צריכות להיות תלויות בטוב רצונה של השלטון, הוא צריך להיות מעוגן בחוק, מדובר פה באוכלוסייה רגישה.

זבולון אורלב: לכן אני חושב שהנושא הזה צריך להיות מוסדר בחוק, ולא ברצון טוב שאני מקבל אותו בברכה רבה.

זבולון אורלב: כמה מהחברים אני כאן מכיר וגם מוקיר אותם ומכבד מאוד.

זבולון אורלב: בעיקר לך אפרים הדברים מכוונים, יש לך הרבה זכויות בעניין הזה.

זבולון אורלב: רק מבחינת סדרים שלטוניים זכות כזאת היא חייבת להיות מעוגנת בחוק.

נועה בן-שבת: אני רוצה רק להזכיר, שכל ההסדר היום של היתר לעובדים זרים וכל התנאים לא נקבעים בחקיקה ראשית.

נועה בן-שבת: בחקיקה ראשית נקבע שהשר יקבע את התנאים למתן ההיתר.

נועה בן-שבת: לחקלאות ולתעשייה יש תנאים אחרים.

זבולון אורלב: אני מסכים איתך.

זבולון אורלב: לכן כזאת זכות שהיא חורגת מהדבר, אני רוצה להסדיר אותו בחוק.

יצחק גלנטי: תודה רבה.

יצחק גלנטי: אני מבקש את היועצת המשפטית.

נועה בן-שבת: אני רוצה לברר עניין אחד.

נועה בן-שבת: אנחנו מדברים על זכאות, זכאי לקבל היתר, אולי צריך להכפיף אותו ליתר התנאים שקבועים בחוק.

נועה בן-שבת: זאת אומרת, הסמכות לדרוש רכישת ערכת מגן.

נועה בן-שבת: יש תנאים מסוימים - -

חיים כץ: אנחנו מבטלים מגיל מסוים את התנאים, יש לו זכאות.

זבולון אורלב: איזה תנאים?

נועה בן-שבת: יש תנאים שאפשר לקבוע בשביל להבטיח את זכויות העובד, להבטיח שכר ראוי לעובד הזה.

זבולון אורלב: אנחנו לא מבטלים פה שום דבר, אנחנו רק מבטלים את מבחני התלות.

נועה בן-שבת: מכפיפים את הזכאות של העובד ליתר התנאים.

חיים כץ: בעד שישלמו שכר הוגן.

זבולון אורלב: זה תיקון לחוק עובדים זרים, אם אנחנו לא מבטלים אז כל דבר שקיים בחוק הוא קיים.

זבולון אורלב: אנחנו מבטלים רק דבר אחד, את העניין הזה שהזכאות לעובד זר תלויה במשהו, היא לא תלויה בשום דבר, הוא הגיע לגיל, הוא זכאי.

נועה בן-שבת: מכיוון שאנחנו אומרים על האמור בסעיפים 1(יג) ו-1(יד) שקובעים את התנאים גם לגבי זכויות של עובדים זרים, משתמע שאנחנו - - -

זבולון אורלב: אין שום כוונה לבטל זכויות של עובדים.

יצחק גלנטי: לא, זה נשאר מה הבעיה.

יצחק גלנטי: נשאר רק לבצע את המבחנים האלה את מבחני התלות.

חיים כץ: הגיל זה המבחן.

נועה בן-שבת: לצמצם לאותם תנאים שהם לא מאלה - - -

זבולון אורלב: אני רוצה לדעת מהם התנאים.

זבולון אורלב: אמרת תנאים של עובדים זרים, מקובל עליי לא לפגוע בהם, בואו ותגידו מהם התנאים.

שושנה שטראוס: יש תנאים בקריטריונים.

נועה בן-שבת: זה תנאי מאוד משמעותי, אדם שנמצא בבית אבות סיעודי לא זכאי לעובדים זרים, האם יהיה זכאי עכשיו רק בגלל גילו?

חיים כץ: את יודעת מה היה קורה בבתי חולים גם סיעודיים וגם בבתי חולים רגילים.

חיים כץ: אם האנשים המאושפזים לא היה להם את העוזרים שלהם, האחיות היו קורסות, העוזרים שיושבים עם העובדים הזרים, עושים את העבודה של האחיות, אם הוועדה תעשה סיור בבתי חולים - - -

זבולון אורלב: אתה רוצה להעביר את זה בקריאה שנייה ושלישית?

יצחק גלנטי: עזוב את זה.

זבולון אורלב: אל תעמיס על העגלה הזאת, גם העגלה הזאת עמוסה מדי.

נועה בן-שבת: התנאים שמדובר עליהם, למשל קיום חובת המעביד כלפי העובדים הזרים שהוא מעסיק לעניין היתר זה ענף הבניין, חובת המעביד לנהל רישום של שעות העבודה של עובד זר.

נועה בן-שבת: חובה לשלם שכר שלא יפחת, למרות שבעצם אין סיבה להשאיר אותם.

יצחק גלנטי: ניתנה הצעת חוק שכבר עברה בקריאה ראשונה שדנה בחובת הפיקוח של משרד התמ"ת על העובדים הזרים בבתים של הנזקקים, רק שתדעו שיהיה פיקוח בנושא זה.

אפרים כהן: אנחנו עושים את זה היום.

חיים אמסלם: למה לגרוע?

שושנה שטראוס: יש עוד קריטריונים בנהלים.

שושנה שטראוס: למשל החובה להעסיק את העובד הזר במשרה מלאה לפחות.

שושנה שטראוס: זאת אומרת, אי אפשר להביא עובד מהפיליפינים ולהעסיק אותו ולשלם לו.

חיים אמסלם: זה גם מקובל עלינו.

יצחק גלנטי: גברתי, לא משנים את התנאים - - -

זבולון אורלב: רק דבר אחד, הגיל הוא מבחן התלות.

יוסי אדלשטיין: בסוף הגענו לנישה שנקרא המבחן המבזה.

יוסי אדלשטיין: אני באמת מצטער, מה בגיל 84 המבחן לא מבזה?

יוסי אדלשטיין: אם אנחנו רוצים לתקוף את המבחן המבזה, בוא ונדבר על המבחן המבזה.

יצחק גלנטי: אנחנו לא מחפשים לפתוח את המסגרת בצורה גורפת, ממילא אין צורך לעבור את כל המבחנים האלה.

יצחק גלנטי: מעבר לזה, יכול להיות שיגיע הרגע אם החוק הזה אכן יעבור, יכול להיות שנשקול אפשרות להנמיך את הגיל הזה, דייה לצרה בשעתה.

חיים אמסלם: דייה לצרה בשעתה.

זבולון אורלב: אדוני היושב ראש, חשוב לומר שהמבחן הוא מבזה מנקודת מבט של הזקן.

זבולון אורלב: אין לי שום שאלה שכאשר עורכים את המבחן הזה לא מתכוונים לבזות.

זבולון אורלב: חשוב מאוד לומר את הדבר הזה, אנחנו מדברים פה בכנסת, חייבים לשמור בכבודם של כל אותם אחיות וכל אותם רופאים וכל אותם מטפלים מסורים.

אורלי שמואל: ההיתר האוטומטי זה שבעצם אנחנו מנסים לפתור בעיה אחת, אבל יוצרים בעיות נוספות, ויש הרבה מאוד סכנות בדרך.

אורלי שמואל: לפתור את הבעיה מהמקום שהמבחן כבר לא צריך, ובאמת להקל ולמצוא את הדרך כפי שהוצע אולי דרך ועדה שיכול לפתור את העניין, הסכנות שעומדות בדרך בהיתר אוטומטי הן פשוט רבות.

זבולון אורלב: מהן הסכנות?

אורלי שמואל: כפי שהוזכר פה לדוגמה בעניין של הסוחרים של העובדים.

אורלי שמואל: הם יגבו בסופו של דבר עמלה גבוהה, ואנחנו נצטרך להתמודד עם תופעה שיהיו פה עובדים זרים שלא תהיה להם תעסוקה, ולא תהיה להם עבודה, שהסתובבו בישראל לאחר שהם שילמו עמלה גבוהה כדי להגיע לפה, אנחנו פותחים פתח.

זבולון אורלב: איך הגעת למסקנה הזאת?

יצחק גלנטי: גברתי, מדינת ישראל, אם את לא יודעת, במסגרת היתרים של משרד התמ"ת, יש בה עובדים זרים רבים, אם זה בנושא של חקלאות, או בנושא אחר.

חיים כץ: גם בנושאים טכנולוגיים גבוהים.

יצחק גלנטי: וגם בנושאים טכנולוגיים אחרים, יש עובדים זרים.

אורלי שמואל: הם פותחים פתח ברגע שיש היתר עבודה.

יצחק גלנטי: גברתי, אני סבור שאין זה מחובתי פה כעת להגן על החקלאי, אלא מחובתי להגן כעת פה על הזקן.

יצחק גלנטי: ואם לא היינו מגיעים למבחנים האלה, לא היה צורך לעמוד על זה עכשיו.

זבולון אורלב: אני לא מבין את ההגיון שלך, מה ההבדל מנקודת מבטו של משרד הפנים אם הזקן הזה עבר מבחנים או לא עבר, מה זה מעניין אתכם.

יוסי אדלשטיין: ברגע שזה היתר אוטומטי, יש גם היום את התופעה הזאת.

זבולון אורלב: אנחנו מדברים בעיקרון שבקריאה השנייה והשלישית ההיתר האוטומטי הזה יהיה כפוף לאישור רפואי, כך אציע.

זבולון אורלב: אמרתי זאת גם בפתיחה, צריך להיות מבחן סף מינימלי שלא משפיל, יש רופא משפחה, יכתוב וכדומה, ולכן אינני רואה בעיה.

נועה בן-שבת: צריך להזכיר את הנושא של האישור הרפואי.

נועה בן-שבת: כשאנחנו קובעים מבחן גיל שהוא אחיד, וגם נותנים זכויות, בעצם אנחנו לא בודקים בכלל את הצורך.

נועה בן-שבת: בצד השני, אנחנו לא רצינו לפגוע באנשים רק בגלל גילם בלי לבדוק את היכולות האמיתיות שלהם.

נועה בן-שבת: נכון שאנחנו נמצאים בצד של נתינת זכויות, ולא של נטילת זכויות, אנחנו במצב יותר קל, אבל עדיין אם פותרים לחלוטין את בדיקת הצרכים - - -

חיים כץ: את יודעת כמה יבואו לבקש?

חיים כץ: אני אומר לך מהבית שלי, אבא שלי אם תתני לו מליון לא יכניס בן אדם הביתה.

נועה בן-שבת: אני לא מדברת על השיקולים של הכנסת העובדים הזרים, אני מדברת מבחינת - - -

יצחק גלנטי: רבותי, אני מבקש.

יצחק גלנטי: חבר הכנסת אורלב, אמר דברים כהווייתם, כשיהיה צורך במתן אישור רפואי, הדבר הזה יסוכם במסגרת קריאה שנייה ושלישית, אז על מה המהומה?

שי סומך: אני מבין את הבעיה שאתם רוצים לפתור.

שי סומך: אני מכבד את ההצעות שלכם לפתור את הבעיה, וזו באמת בעיה.

שי סומך: הבעיות שבאמת נוצרות כתוצאה מפתרון הבעיה הזאת, הן לדעתי הרבה יותר גדולות.

שי סומך: אני רוצה להסביר בכמה משפטים את מה שאולי ניסו להסביר חבריי, הבאת עובדים זרים זו תעשייה.

שי סומך: זאת אומרת, יש היום אינטרס כלכלי להביא עובדים זרים גם אם העובדים הזרים לא עושים כלום בארץ.

שי סומך: למה, כי הבאת עובד זר גורמת לתשלום, העובד הזר משלם סכומי כסף כדי להגיע לישראל.

יצחק גלנטי: יש פיקוח למשרד התמ"ת.

זבולון אורלב: יש גבול לסבלנות שלנו, תגיע לעניין.

זבולון אורלב: מה זה קשור להצעת החוק שלנו כפי שאמרתי לך שהיא תצטייר בקריאה שנייה ושלישית.

שי סומך: אותה תעשייה של חברות כוח אדם שמביאות את העובדים הזרים, תשתמש באישורים האוטומטיים כדי להביא עובדים מיותרים, זה החשש.

זבולון אורלב: אתה מאמין שרופא גריאטר יכתוב אישור אוטומטי לכל זקן, זה מה שאתה אומר.

זבולון אורלב: אולי זה מתאים לעורך דין במשרד המשפטים, זה לא מתאים - - -

חיים כץ: מה, כל זקן בשביל 200 שקלים ימכור את הכבוד שלו וירמה, מה כולם גנבים?

שי סומך: לא כולם גנבים.

יצחק גלנטי: נקודת המוצא שעד עכשיו היתה קיימת שכולם רמאים, בוא לא נעלה עליה, זה מוקש בפני עצמו.

יצחק גלנטי: אני מבקש את אדוני הפרופסור לגריאטריה, אנא הצג את עצמך ונשמע את דעתך בעניין.

משה זוננבליק: מנסיון של הרבה שנים בעיסוקים האלה, הייתי אומר שכן כדאי כמו שחבר הכנסת אורלב מציע, שיינתן אישור רפואי, שלא יהיה על ידי רופא משפחה אלא על ידי אדם בלתי תלוי שיבדוק.

משה זוננבליק: אני יושב בביטוח הלאומי במשך שנים רבות ועוסק במבחנים האלה, נדרשתי פעם גם לוועדת הכנסת לפני מספר שנים כאשר דנו בזה, כמו שחבר הכנסת אורלב אמר, אין שום רצון להשפיל.

משה זוננבליק: אבל העובדה היא שהקשישים מרגישים את זה וזה נכון, השאלה היא מה המחיר.

משה זוננבליק: אני חושב שנדרש אישור רפואי, ושהאישור הרפואי יהיה על ידי אדם בלתי תלוי.

יצחק גלנטי: אדוני, פה אני קוטע את דבריך.

יצחק גלנטי: היה לנו כבר דיון קודם בוועדה בנושא דומה, הייתי מבקש לדעת האם יהיה מקובל עליך שהמוסמך לתת אישורים מן הסוג הזה, זה יהיה רופא גריאטרי, רופא פנימי, רופא נוירולוג, אבל התנאי לכך שהפציינט לא ישלם את זה מכיסו, וזה לא יהיה רופא משפחה.

זוננבליק משה: מאוד, כלומר שהוא לא יהיה רופא המשפחה של הפציינט, ושלא ישלם לו.

אברהם מיכאלי: מי ישלם לרופאים האלה?

זבולון אורלב: פרופ' זוננבליק, למה לא רופא המשפחה שמטפל באדם הזה שנים רבות, אצלו נמצא הכרטיס הרפואי, אצלו נמצא התיק הרפואי, יודע את כל תולדותיו, יודע את כל חולשותיו.

חיים כץ: זה יעלה יותר זול.

זבולון אורלב: אני מכניס כמובן את האלמנט שאם זה רופא המשפחה, ברור שהבדיקה היא בחינם, והיא פשוטה, היא גם נגישה וגם זמינה.

זבולון אורלב: ברגע שמתחילים אז צריך רופא גריאטר, רופא נוירולוג ימתין לו בתור, לא מוכר, לא יודע זאת שאלתי, למה לא רופא המשפחה, מה לא מאמינים לו?

משה זוננפלד: חבר הכנסת אורלב, יש בעיה.

משה זוננפלד: אני רואה את הדברים בשטח, כל כך הרבה פעמים של פניות, לתכתוב מכתב לעובד זר כשאני הייתי יכול לומר...

משה זוננפלד: יש מספיק מקרים שיש סימן שאלה אם לזה התכוונה המערכת, לתת להם את העובד הזר, אני רוצה בקרה מינימלית.

זבולון אורלב: האם אתה יודע שכדי לקבל אפוטרופסות על זקן דמנטי שאיבד את הזכרון, וצריך עכשיו לנהל את ענייניו הכספיים, וגם חסות על גופו.

זבולון אורלב: כלומר, להחליט אם הוא ינותח או לא ינותח אני חושב שזאת אחריות יותר כבדה, מאשר לאשר או לא לאשר עובד זר.

זבולון אורלב: כלומר, בית משפט בישראל שצריך לקבל החלטה על אפוטרופסות מסתפק בכך שרופא המשפחה יתן תמצית התיק הרפואי, ועל סמך זה מחליט בית משפט, האם האדם יהיה אפוטרופוס או לא יהיה, האם אתה מודע לזה?

משה זוננבליק: היו הרבה מלחמות על רופא המשפחה בנושא הזה, אני לא יודע מה נגמר.

משה זוננבליק: זה לא אותו הדבר, יש המון אלמנטים של רגשות בסיפור הזה שכמעט גובל כמו אישורי מחלה.

יצחק גלנטי: חבר הכנסת אורלב, אני מבקש.

יצחק גלנטי: הרי רופא משפחה או פציינט מן הסוג הזה, יכול לפנות לרופא המשפחה ולבקש הפנייה לנוירולוג במסגרת קופת החולים שלו.

יצחק גלנטי: לא רופא המשפחה, רק הפנייה לרופא מקצועי בעניין.

משה זוננבליק: שיהיה במסגרת קופת חולים.

יצחק גלנטי: זה מקובל, אז נקבל פה עלות תקציבית.

זבולון אורלב: אדוני היושב ראש, אי אפשר לרבע את המעגל.

זבולון אורלב: אדם מקבל הפנייה, רופא משפחה מפנה לנוירולוג אם לאדם יש בעיה נוירולוגית שמצריכה טיפול והתייחסות, לא לצורך מתן אישורים לחוק הסיעוד.

זבולון אורלב: אני חושש מאוד, ואני מציע שיוטל על מישהו לברר את הנקודה הזאת האם האישורים האלה יהיו נגישים, האם הם ייעשו בחינם, הרי אנחנו לא רוצים להטיל פה על - - -

חיים כץ: בקריאה ראשונה לא רשמנו, יש לנו זמן.

חיים אמסלם: מאחר ומדובר כאן בעוד פשרה על פשרה, מלכתחילה אפילו לסדר שיהיה אישור אוטומטי.

חיים אמסלם: אני חושב שאפשר לקבל את מה שמציע חבר הכנסת אורלב.

חיים אמסלם: אני מבין את מה שאמרת בכל זאת, בין הפציינט לבין רופא המשפחה יכול פה לשחק משהו.

חיים אמסלם: בסך הכל מאחר והצעת החוק במתכונתה אומר שברמת גיל מסוימת לבוא בצורה אוטומטית, אפשר אולי להסתפק בהצעה.

יצחק גלנטי: במגבלה הזאת איזה רופא יהיה רשאי, נשאיר לקריאה שנייה ושלישית.

חיים כץ: אנחנו מסכימים.

יצחק גלנטי: מה שברור זה דבר אחד, שיהיה צורך לקבוע מי בר הסמכא.

חיים כץ: יהיה צורך לקבוע אם צריך רופא, ומי בר סמכא.

נועה בן-שבת: רק עוד הערה אחת.

נועה בן-שבת: אני מבינה שנושא נוסף שיידון לקראת קריאה שנייה ושלישית הוא האם אנחנו יכולים לדבר על עובדים מקרב העובדים הזרים שנמצאים בארץ או שזה בלתי אפשרי.

יצחק גלנטי: אפשר לדון על זה לקראת קריאה שנייה ושלישית.

יצחק גלנטי: לא יהיה נושא חדש.

זבולון אורלב: אפשר לדון, זה לא יהיה נושא חדש.

זבולון אורלב: יש צורך לכתוב בדברי ההסבר, וגם את הסוגייה של הרופא צריך לכתוב בדברי ההסבר.

זבולון אורלב: מבחינה תקנונית, אם זה יהיה כתוב בדברי ההסבר, לא תישמע שום טענה של נושא חדש.

משה זוננבליק: אני לא יודע אם זה מקובל, אבל נגעו פה בנקודה שאני גם מעורב בה מאוד, לא מסחרית חס וחלילה, וזה הנושא של אנשים במוסדות, שמזה שנתיים שלוש, אסור להם, הם לא מקבלים גימלת סיעוד כאשר הם צריכים, אני מדבר עכשיו על בתי אבות, לא מדבר על מחלקות סיעודיות, יש שם בעיה גדולה ביותר.

חיים כץ: זאת הצעת חוק אחרת שהוגשה על ידי.

משה זוננבליק: אני תומך, מאוד חשוב להחזיר אותם.

זבולון אורלב: אולי נוכל לעשות תיקון בקריאה שנייה ושלישית.

זבולון אורלב: אדוני היושב ראש, אני מבקש שהשאלה הזאת גם תיכנס לדברי ההסבר שנדון בה בקריאה שנייה ושלישית.

זבולון אורלב: האם אנחנו רוצים לאותם זקנים לדון בשאלה - -

חיים כץ: זקנים זכאים שהורע מצבם והם הולכים לבית אבות.

זבולון אורלב: מכל מה שאני מבקש ממך רשות שזה ייכתב בדברי ההסבר כדי שנוכל לדון בזה בקריאה שנייה ושלישית, כדי שלא תשמע טענה של נושא חדש.

יצחק גלנטי: תודה.

יצחק גלנטי: אבקש את היועצת המשפטית להקריא את סעיפי החוק.

נועה בן-שבת: סעיף 1 - הוספת סעיף 1יד1.

נועה בן-שבת: בחוק עובדים זרים, התשנ"א-1991, אחרי סעיף 1יד יבוא: "עובד זר בתחום הסיעוד 1יד1.

נועה בן-שבת: על אף האמור בסעיפים 1יג ו-1יד, אדם שמלאו לו 85 שנים / חלופה ראשונה, 90 שנים חלופה שנייה, זכאי לקבל מהממונה היתר להעסקת עובד זר בתחום הסיעוד אצלו".

נועה בן-שבת: אולם נציין בכפוף לתנאים שבפיסקאות א-ג לפיסקה 1 בסעיף 1יד, ולפיסקה 2 באותו סעיף.

נועה בן-שבת: זה אותם תנאים שהם תנאים קשים של חובות המעביד כלפי העובד הזר.

זבולון אורלב: אני מצביע במקום חבר הכנסת אריה אלדד.

חיים כץ: אני מצביע במקום חבר הכנסת משה כחלון.

אברהם מיכאלי: אני מצביע במקום חבר הכנסת דוד אזולאי.

יצחק גלנטי: תודה רבה.

יצחק גלנטי: מי בעד הצעת החוק שירים יד.

יצחק גלנטי: בעד הצעת החוק – רוב נגד – אין נמנעים – אין ההצבעה בעד הצעת החוק להכנה לקריאה שנייה ושלישית – התקבלה

חיים אמסלם: הייתי מבקש רביזיה.

יצחק גלנטי: מי בעד הרביזיה שירים יד – אין.

יצחק גלנטי: מי נגד הרביזיה שירים יד – רוב.

יצחק גלנטי: תודה רבה – הרביזיה נדחתה על הסף.

יצחק גלנטי: הצעת החוק עוברת לקריאה ראשונה.

יצחק גלנטי: תודה רבה הישיבה נעולה.